*Príloha č. 2 k Rozhodnutiu GR č. 61/2023*

**Príručka pre žiadateľov**

**na schválenie žiadosti o poskytovanie pomoci na zabezpečovanie dodávania mlieka, mliečnych výrobkov, ovocia, zeleniny a výrobkov z nich, sprievodných vzdelávacích opatrení
v rámci Školského programu
pre školský rok 2023/2024,**

**a na schválenie žiadosti o zmenu
alebo o doplnenie schválenia**

**Bratislava, máj 2023**

**Obsah**

[1. Úvod 3](#_Toc93999186)

[2. Definície a použité pojmy 4](#_Toc93999187)

[3. Schválenie žiadosti v školskom roku 2022/2023 7](#_Toc93999188)

[4. Oprávnené náklady 10](#_Toc93999189)

[5. Povinné oznamovanie 14](#_Toc93999190)

[6. Záznamy a ich uchovanie 14](#_Toc93999191)

[7. Kontroly 14](#_Toc93999192)

[8. Kontakt 15](#_Toc93999193)

[9. Prílohy 15](#_Toc93999194)

# Úvod

Program poskytovania pomoci na dodávanie a distribúciu ovocia, zeleniny, mlieka a výrobkov z nich (ďalej len „Školský program“) pre deti a žiakov v školách je súčasťou Spoločnej organizácie poľnohospodárskych trhov a je upravený právnymi aktmi Európskej únie (ďalej len „EÚ“):

* **nariadenie Európskeho parlamentu a Rady (EÚ) č. 1308/2013** zo 17. decembra 2013, ktorým sa vytvára spoločná organizácia trhov s poľnohospodárskymi výrobkami, a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (Ú. v. EÚ L 347, 20.12.2013) v platnom znení (ďalej len „nariadenie EP a Rady č. 1308/2013“),
* **nariadenie Rady (EÚ) č. 1370/2013** zo 16. decembra 2013, ktorým sa určujú opatrenia týkajúce sa stanovovania niektorých druhov pomoci a náhrad súvisiacich so spoločnou organizáciou trhov s poľnohospodárskymi výrobkami (Ú. v. EÚ L 346, 20.12.2013) v platnom znení (ďalej len „nariadenie Rady (EÚ) č. 1370/2013“),
* **delegované nariadenie Komisie (EÚ) 2017/40** z 3. novembra 2016, ktorým sa dopĺňa nariadenie Európskeho parlamentu a Rady (EÚ) č. 1308/2013 v súvislosti s pomocou Únie na dodávanie ovocia a zeleniny, banánov a mlieka vo vzdelávacích zariadeniach a ktorým sa mení vykonávacie nariadenie Komisie (EÚ) č. 907/2014 (ďalej len „delegované nariadenie Komisie (EÚ) 2017/40“),
* **vykonávacie nariadenie Komisie (EÚ) 2017/39** z 3. novembra 2016 o pravidlách uplatňovania nariadenia Európskeho parlamentu a Rady (EÚ) č. 1308/2013 v súvislosti s pomocou Únie na dodávanie ovocia, zeleniny, banánov a mlieka vo vzdelávacích zariadeniach (ďalej len „vykonávacie nariadenie Komisie (EÚ) 2017/39“),

Uvedené nariadenia je možné nájsť na webovom sídle Úradného vestníka EÚ:

 [**http://eur-lex.europa.eu/homepage.html?locale=sk**](%20http%3A//eur-lex.europa.eu/homepage.html?locale=sk%20)

Okrem uvedených nariadení sa na realizáciu a administráciu podpory uplatňujú aj tieto právne predpisy SR:

* **zákon č. 280/2017 Z. z.** o poskytovaní podpory a dotácie v pôdohospodárstve a rozvoji vidieka a o zmene zákona č. 292/2014 Z. z. o príspevku poskytovanom z európskych štrukturálnych a investičných fondov a o zmene a doplnení niektorých zákonov v znení neskorších predpisov (ďalej len „zákon č. 280/2017 Z. z.“),
* **nariadenie vlády Slovenskej republiky č. 200/2019 Z. z.** o poskytovaní pomoci na dodávanie a distribúciu ovocia a zeleniny, mlieka a výrobkov z nich pre deti a žiakov v školách v platnom znení (ďalej len „NV č. 200/2019 Z. z.“),
* **zákon č. 152/1995 Z. z.** o potravinách v znení neskorších predpisov (ďalej len „zákon č. 152/1995 Z. z.“),
* **zákon č. 431/2002 Z. z.** o účtovníctve v znení neskorších predpisov (ďalej len „zákon č. 431/2002 Z. z.“),
* **zákon č.** **491/2001 Z. z.** o organizovaní trhu s vybranými poľnohospodárskymi výrobkami v znení neskorších predpisov (ďalej len „zákon č. 491/2001 Z. z.“),
* ustanovenie § 1 a § 2 písm. e) **vyhlášky Ministerstva pôdohospodárstva a rozvoja vidieka Slovenskej republiky č. 292/2013** o ovocných šťavách a niektorých podobných výrobkoch určených na ľudskú spotrebu,
* ustanovenie § 2 písm. a), f) a g) **vyhlášky Ministerstva pôdohospodárstva a rozvoja vidieka Slovenskej republiky č. 132/2014 Z. z.** o spracovanom ovocí a zelenine, jedlých hubách, olejninách, suchých škrupinových plodoch, zemiakoch a výrobkoch z nich,
* **zákon č. 523/2004 Z. z.** o rozpočtových pravidlách verejnej správy a o zmene a doplnení niektorých zákonov, v znení neskorších predpisov (ďalej len „zákon č. 523/2004 Z. z.“),
* **zákon č. 177/2018 Z. z.** o niektorých opatreniach na znižovanie administratívnej záťaže využívaním informačných systémov verejnej správy a o zmene a doplnení niektorých zákonov (zákon proti byrokracii),
* **Stratégia Slovenskej republiky pre realizáciu Školského programu na školské roky 2023/2024 – 2028/2029** (ďalej len „Národná stratégia SR pre Školský program“).

# Definície a použité pojmy

**Školský program** je program pomoci na podporu dodávania alebo distribúciu mlieka a mliečnych výrobkov a dodávania ovocia, zeleniny a výrobkov z nich pre deti a žiakov v  školách.

**Žiadateľom** je osoba, ktorá žiada o schválenie poskytovania pomoci na zabezpečovanie činností podľa §1 NV č. 200/2019 Z. z. v príslušnom školskom roku:

* dodávanie a distribúciu mlieka a mliečnych výrobkov (ďalej len „mliečny výrobok”) a dodávanie ovocia a zeleniny a výrobkov z nich (ďalej len „ovocie a zelenina“) podľa čl. 4 ods. 1 písm. a) a čl. 5 ods. 1. písm. a) delegovaného nariadenia Komisie (EÚ) 2017/40; podľa § 4 ods. 6 písm. a) NV č. 200/2019 Z. z. len podnikateľ
* sprievodné vzdelávacie opatrenia podľa čl. 4 ods. 1 písm. b) a čl. 5 ods. 1 písm. b) delegovaného nariadenia Komisie (EÚ) 2017/40; podľa § 4 ods. 6 písm. b) NV č. 200/2019 Z. z. len fyzická osoba - podnikateľ alebo právnická osoba;

**Žiadosť o schválenie poskytovania pomoci** na zabezpečovanie činností v Školskom programe (ďalej len „žiadosť“) možno schváliť:

1. podľa § 1 písm. a) NV č. 200/2019 Z. z.. na dodávanie alebo distribúciu mliečnych výrobkov;
2. podľa § 1 písm. b) NV č. 200/2019 Z. z. na dodávanie ovocia a zeleniny;
3. podľa § 1 písm. c) NV č. 200/2019 Z. z. na sprievodné vzdelávacie opatrenia;

**Žiadosť o poskytovanie pomoci** na zabezpečovanie činností v Školskom programe podľa §4 ods. 1 NV č. 200/2019 Z. z. a **žiadosť o zmenu alebo o doplnenie tohto schválenia** podľa § 4 ods. 10 NV č. 200/2019 Z. z. môže žiadateľ podať na platobnú agentúru do **31. mája** kalendárneho roka, v ktorom začína školský rok, na ktorého obdobie má byť poskytovanie pomoci na zabezpečovanie činností schválené.

**Cieľová skupina:** deti materskej školy, žiaci základnej školy prevádzkovanej v Slovenskej republike a deti alebo žiaci so špeciálnymi výchovno-vzdelávacími potrebami v škole (ďalej len „žiak“) vo vekovej kategórii od 3 do 18 rokov v zmysle Národnej stratégie SR pre školský program.

**Oprávnené školy** sú:

1. ***materské školy a základné školy*** zriadené podľa § 28 a 29 zákona č. 245/2008 Z. z. o výchove a vzdelávaní a o zmene a doplnení niektorých zákonov v znení neskorších predpisov (ďalej len „školský zákon“);
2. ***školy pre deti alebo žiakov so špeciálnymi výchovno-vzdelávacími potrebami*** zriadené podľa § 95 ods. 1 a § 104 ods. 1 školského zákona.

8 ročné gymnázia nie sú oprávnenými školami v rámci Školského programu.

**Realizačné obdobia dodávok pre školský rok:**

I.obdobieod 1. septembra do 31. decembra,

II. obdobie od 1. januára do 31. marca,

III. obdobie od 1. apríla do 30. júna.

**Oprávnený mliečny výrobok je školský mliečny výrobok** uvedený v zozname druhov mlieka a mliečnych výrobkov vprílohe č. 1 NV č. 200/2019 Z. z., **na ktorých dodávanie alebo distribúciu pre žiakov možno poskytnúť pomoc**.

**Oprávnené ovocie a zelenina je školské ovocie a zelenina** uvedené v zozname druhov ovocia, zeleniny a výrobkov z nich(ďalej len „OZ“)vprílohe č. 2 NV č. 200/2019 Z. z., **na ktorých dodávanie pre žiakov možno poskytnúť pomoc.**

**Frekvencia zabezpečovania dodávok mliečnych výrobkov, ovocia a zeleniny:** žiadateľ musí upraviť frekvenciu dodávok tak

* aby bol schopný zabezpečiť zásobovanie **minimálne počas dvoch realizačných období** (V rámci financovania Školského programu je distribúcia limitovaná nárokom žiaka na **jednu porciu ovocia a zeleniny a jednu porciu mliečneho výrobku denne**.)
* aby všetkým školám, pre ktoré mu bola pridelená maximálna výška pomoci, zabezpečil realizáciu dodávok **najmenej počas jedného realizačného obdobia**.

**Podiel porcií spracovaného ovocia a zeleniny** na celkovom množstve ovocia a zeleniny, ktoré žiadateľ dodáva jednej škole, **nesmie** v žiadnom z období podľa § 2 písm. i) NV č. 200/2019 Z. z. **prekročiť** **40 %**.

**Nesplnenie týchto povinností má za následok krátenie pomoci.**

**Dodávky neoprávnených produktov nie sú dotované.**

**Dodávky a sprievodné vzdelávacie opatrenia v rámci Školského programu v jednej škole počas jedného školského roka môžu byť realizované výlučne jedným dodávateľom na základe zmluvy so školou. Dodané výrobky musia byť spotrebované v rovnakom období ako boli dodané. Výrobky rozdané v inom období ako boli dodané, nie sú dotované, ak škola nevie uviesť dôvody osobitého zreteľa (viď §7 ods. 24 NV SR č. 200/2019 Z. z.).**

**Finančná pomoc** (ďalej len „pomoc“): predstavuje základnú pomoc a dodatočnú pomoc za dodané a spotrebované objemy mliečnych výrobkov, ovocia a zeleniny podľa prílohy č. 1 a č. 2 NV č. 200/2019 Z. z.. Pomoc za sprievodné vzdelávacie opatrenia možno poskytnúť na pokrytie najviac 80 % oprávnených nákladov bez DPH vynaložených na činnosti vymedzené projektom podľa § 5 ods. 2 písm. h) NV č. 200/2019 Z. z.. Nárok pomoci na zabezpečovanie činností je limitovaný najviac do výšky uvedenej v rozhodnutí o pridelení maximálnej výšky pomoci v školskom roku.

Pomoc sa refunduje zo zdrojov EÚ a zo zdrojov trhovo-orientovaných výdavkov Ministerstva pôdohospodárstva a rozvoja vidieka Slovenskej republiky (ďalej len „MPRV SR“). Dodatočná pomoc sa refunduje výhradne zo zdrojov trhovo-orientovaných výdavkov MPRV SR. V prípade, že na pokrytie dodatočnej pomoci nie je dostatok zdrojov, za dodávky OZ hradí škola/žiak/rodič najvyššiu úhradu v zmysle prílohy č. 2 NV č. 200/2019 Z. z., **v prípade realizácie sprievodných vzdelávacích opatrení 20 % hradí žiadateľ.**

**Oprávnené náklady:** sú náklady na dodávanie a distribúciu mliečnych výrobkov, na dodávanie ovocia a zeleniny, na sprievodné vzdelávacie opatrenia podľa čl. 4 ods. 1 písm. a), b) a c) delegovaného nariadenia Komisie (EÚ) 2017/40 (bližšie popísané v časti 4 tejto príručky).

V zmysle NV č. 200/2019 Z. z. a v súlade s Národnou stratégiou SR pre Školský program **oprávnené náklady nezahŕňajú** náklady na nákup, lízing a prenájom zariadenia použitého na dodávku a distribúciu produktov a zároveň náklady na dopravu v rámci dodávok výrobkov Školského programu, ktoré sú zahrnuté do ceny daných výrobkov.

Podľa čl. 4 ods. 3 a 4 delegovaného nariadenie Komisie (EÚ) 2017/40 daň z pridanej hodnoty a výdavky súvisiace s nákladmi na zamestnancov **nie sú oprávnené** na pomoc Únie, pokiaľ sa tieto náklady na zamestnancov financujú z verejných finančných prostriedkov členského štátu.

Vyššie uvedené oprávnené náklady nemožno financovať v rámci iných schém, programov, opatrení ani operácií pomoci Únie.

# Schválenie žiadosti v školskom roku 2023/2024

|  |  |
| --- | --- |
| **Oprávnený subjekt** | * Žiadateľ na zabezpečovanie činností podľa časti 2 tejto príručky
 |
| **Termín predkladania** | * **do 31. mája 2023**
* rozhoduje dátum poštovej pečiatky alebo dátum prijatia žiadosti v podateľni platobnej agentúry
* žiadosti podané po tomto termíne nebudú zo strany platobnej agentúry akceptované.
 |
| **Formulár žiadosti**  | * Príloha č. 1A a 1B k tejto príručke

Žiadosť o schválenie poskytovania pomoci na zabezpečovanie činností v Školskom programePríloha č. 2A a 2B k tejto príručkeŽiadosť o zmenu alebo o doplnenie schválenia na zabezpečovanie činností  v Školskom programe* **Prílohy 1A a 1B sú určené pre nových žiadateľov**
* **Prílohy 2A a 2B sú určené pre už schválených žiadateľov**
 |
| **Sprievodné doklady k žiadosti**  | a) žiadateľ musí byť vedený v **registri podnikateľov s ovocím a zeleninou** Štátnej veterinárnej a potravinovej správy SR, Botanická 17, 842 13 Bratislava (ďalej len „ŠVPS SR“);b) písomný doklad o analýze zloženia druhov **mliečnych výrobkov** v zmysle § 4 ods. 2 písm. f) NV č. 200/2019 Z. z., ktoré plánuje žiadateľ dodávať, vykonanej akreditovaným laboratóriom nie staršie ako 3 mesiace, ktorý preukazuje:* splnenie kvalitatívnych a hygienických podmienok;
* množstvo pridaného cukru, soli, tuku a prídavných látok – Pôdohospodárska **platobná agentúra** (ďalej v texte len „platobná agentúra“) **nebude akceptovať protokoly o laboratórnych skúškach, v ktorých nebude uvedený obsah pridaného cukru**;
* podiel mliečnej zložky;

c) špecifikácia výrobku, ktorá musí obsahovať:* informácie o výživovej hodnote, kvalite, bezpečnosti, hygiene a krajine alebo mieste, z ktorého mliečne výrobky alebo spracované ovocie a zelenina pochádzajú;
* informácie o množstve pridaného cukru, soli, tuku a prídavných látok v mliečnych výrobkoch a v spracovanom ovocí a zelenine;
* názov alebo obchodné meno a adresu prevádzkovateľa potravinárskeho podniku, pod ktorého názvom alebo obchodným menom sa mliečne výrobky alebo spracované ovocie a zelenina uvádzajú na trh, ak sa týmito údajmi označujú povinne;
* informáciu o spôsobe balenia mliečnych výrobkov alebo spracovaného ovocia a zeleniny.

d) informácie o spôsobe distribúcie mliečnych výrobkov podľa § 4 ods. 2 písm. i) NV č. 200/2019 Z. z. |
| **Adresa predkladania** | Pôdohospodárska platobná agentúraSekcia organizácie trhu a štátnej pomociHraničná 12815 26 Bratislava |

Žiadateľ podáva **žiadosť o schválenie poskytovania pomoci na zabezpečovanie činností v Školskom programe** (*Príloha č. 1A a 1B*), v ktorej uvádza:

1. obchodné meno, adresa miesta podnikania / názov, sídlo / a identifikačné číslo (IČO);
2. činnosti, ktoré plánuje vykonávať (dodávky mliečnych výrobkov, dodávky ovocia, zeleniny, sprievodné vzdelávacie opatrenia);
3. zoznam druhov (sortiment) oprávnených mliečnych výrobkov alebo oprávneného ovocia a zeleniny, ktoré plánuje v období, na ktoré bude schválený, dodávať;
4. pre činnosti podľa § 1 písm. a) a b) NV č. 200/2019 Z. z. písomný záväzok žiadateľa podľa čl. 6 ods. 1 písm. a), c), e) a  f) delegovaného nariadenia (EÚ) 2017/40;
5. pre činnosti podľa § 1 písm. c) NV č. 200/2019 Z. z. písomný záväzok žiadateľa podľa čl. 6 ods. 1 písm. b), d), e) a f) delegovaného nariadenia (EÚ) 2017/40.

Žiadateľ podáva **žiadosť o zmenu alebo o doplnenie schválenia na zabezpečovanie činností v Školskom programe** (*Príloha č. 2A a 2B*), kde uvádza:

1. obchodné meno, adresa miesta podnikania / názov, sídlo / a identifikačné číslo (IČO);
2. zmenené činnosti oproti schváleniu, ktoré plánuje vykonávať (dodávky mliečnych výrobkov, dodávky ovocia, zeleniny, sprievodné vzdelávacie opatrenia);
3. upravený zoznam druhov (sortiment) oprávnených mliečnych výrobkov alebo oprávneného ovocia a zeleniny, ktoré plánuje v období, na ktoré bude schválený, dodávať;
4. pre činnosti podľa § 1 písm. a) a b) NV č. 200/2019 Z. z. písomný záväzok žiadateľa podľa čl. 6 ods.1 písm. a), c), e) a f) delegovaného nariadenia (EÚ) 2017/40;
5. pre činnosti podľa § 1 písm. c) NV č. 200/2019 Z. z. písomný záväzok žiadateľa podľa čl. 6 ods.1 písm. b), d), e) a f) delegovaného nariadenia (EÚ) 2017/40.

**Ak žiadateľ nepredloží kompletnú žiadosť spolu s prílohami, platobná agentúra bude požadovať doplnenie dokladov alebo údajov k žiadosti formou zaslania elektronickej „Výzvy na doplnenie žiadosti“ v lehote od 3 do 7 pracovných dní. Ak žiadateľ v stanovenej lehote nedoplní požadované doklady alebo údaje, resp. doklady alebo údaje nebudú úplné, platobná agentúra pristúpi k vydaniu rozhodnutia o prerušení správneho konania, v lehote 7 pracovných dní. Ak nebudú doklady alebo údaje doplnené v stanovenej lehote alebo nebudú úplné, platobná agentúra rozhodne o zastavení správneho konania.**

Platobná agentúra vykoná administratívne kontroly všetkých doručených žiadostí a príloh žiadostí, a zároveň môže byť vykonaná kontrola na mieste. Na základe výsledkov z kontrol, platobná agentúra rozhodne o tom, či bude podaná žiadosť schválená alebo nebude schválená.

Platobná agentúra každoročne zverejňuje na svojom webovom sídle [www.apa.sk](http://www.apa.sk) zoznam schválených žiadateľov do 31. augusta a zároveň zverejní výzvu na predloženie žiadosti o pridelenie maximálnej výšky pomoci.

**Činnosti, na zabezpečovanie ktorých bol žiadateľ schválený, môžu byť realizované až po schválení žiadosti platobnou agentúrou a nadobudnutím právoplatnosti vydaného rozhodnutia o schválení žiadateľa na obdobie školského roku 2023/2024 a po podaní žiadosti o maximálnu výšku pomoci na základe výzvy na aktuálny školský rok.**

Nárok na poskytnutie finančnej pomoci vzniká schválenému žiadateľovi odo dňa nadobudnutia právoplatnosti rozhodnutia o poskytnutí pomoci, ktoré platobná agentúra vydá na základe právoplatného rozhodnutia platobnej agentúry o pridelení maximálnej výšky pomoci pre príslušný školský rok, v ktorom zabezpečuje činnosti.

**Schválený žiadateľ musí upraviť frekvenciu dodávok tak, aby zabezpečil:**

* **zásobovanie minimálne počas dvoch realizačných období.** V rámci financovania Školského programu je distribúcia limitovaná nárokom žiaka na jednu porciu ovocia a zeleniny a jednu porciu mliečneho výrobku denne.
* realizáciu dodávok všetkým školám, pre ktoré mu bola pridelená maximálna výška pomoci, **najmenej počas jedného realizačného obdobia**.
* **Podiel porcií spracovaného ovocia a zeleniny** na celkovom množstve ovocia a zeleniny, ktoré žiadateľ dodáva jednej škole, **nesmie v žiadnom z realizačných období** podľa § 2 písm. i) NV č. 200/2019 Z. z. **prekročiť 40 %** v súlade s § 6 ods. 12 NV č. 200/2019 Z. z..
* **Podiel porcií konzumného mlieka a jeho belaktózových variácií** tvorí **minimálne 70 %** z celkového počtu dodaných alebo distribuovaných porcií, ktoré žiadateľ dodáva jednej škole **v rámci jedného realizačného obdobia**.

**Nesplnenie týchto povinností má za následok krátenie pomoci.**

**Dodávky a sprievodné vzdelávacie opatrenia v rámci Školského programu v jednej škole počas jedného školského roka môžu byť realizované výlučne jedným dodávateľom na základe zmluvy so školou.**

# Oprávnené náklady

Oprávnenými nákladmi v rámci Školského programu sú:

1. náklady na mliečne výrobky,
2. náklady na ovocie a zeleninu,
3. náklady na sprievodné vzdelávacie opatrenia,

Vyššie uvedené náklady nemožno financovať v rámci iných schém, programov, opatrení ani operácií pomoci Únie.

Oprávnené náklady na mliečne výrobky: sú náklady na dodávanie a distribúciu sortimentu mliečnych výrobkov podľa prílohy č. 1 NV č. 200/2019 Z. z. na poskytovanie ktorých je žiadateľ schválený, pričom musia byť dodržané kritéria:

* výrobky sú bez pridaného tuku, pridanej soli (okrem syrov), cukru, sladidiel a zvýrazňovačov vôní a chutí E620 až E 650 podľa čl. 23 ods. 6 základného nariadenia a dodatočného pridania vitamínov a so zvýšeným obsahom bielkovín,
* výrobky nesmú byť dofarbované a konzervované, taktiež nesmú obsahovať pridané látky ako sú natamycín, dusičnan sodný, vaječný lyzozým a CaCl.

Zoznam oprávnených mliečnych výrobkov pre šk. rok 2023/2024:

|  |  |  |  |  |
| --- | --- | --- | --- | --- |
| **P. č.** | **Názov výrobku** | **Číselný kód \*\*** | **Označenie** | **Druh a veľkosť balenia** |
| 1. | plnotučné mlieko neochutené, ultravysokotepelne ohriate (UHT) | 0401 | A | kartón/fľaša 1 l |
| 2. | plnotučné mlieko neochutené, ultravysokotepelne ohriate (UHT) | 0401 | A | kartón 250 ml |
| 3. | plnotučné mlieko neochutené, pasterizované alebo vysokopasterizované | 0401 | A | kartón/vrecko/ fľaša 1 l |
| 4. | plnotučné mlieko bezlaktózové, ultravysokotepelne ohriate (UHT) | 0404 | A | kartón 1 l |
| 5. | plnotučné mlieko bezlaktózové, ultravysokotepelne ohriate (UHT) | 0404 | A | kartón 250 ml |
| 6. | polotučné mlieko neochutené, ultravysokotepelne ohriate (UHT) | 0401 | A | kartón/fľaša 1 l |
| 7. | polotučné mlieko neochutené, pasterizované alebo vysokopasterizované | 0401 | A | kartón/vrecko/ fľaša 1 l |
| 8. | polotučné mlieko bezlaktózové, ultravysokotepelne ohriate (UHT) | 0404 | A | kartón 1 l |
| 9. | polotučné mlieko neochutené, ultravysokotepelne ohriate (UHT) | 0401 | A | kartón 250 ml |
| 10. | polotučné mlieko neochutené, pasterizované alebo vysokopasterizované | 0401 | A | téglik 250 g |
| 11. | polotučné mlieko bezlaktózové,pasterizované alebo vysokopasterizované | 0404 | A | kartón/vrecko/ fľaša 1 l |
| 12. | zakysané mlieko | 0403 | B | téglik 200 g |
| 13. | zakysané mlieko | 0403 | B | téglik 230 g |
| 14. | zakysané mlieko | 0403 | B | téglik 250 g |
| 15. | zakysané mlieko | 0403 | B | kartón/vrecko/ fľaša 0,5 l |
| 16. | zakysané mlieko | 0403 | B | kartón 950 g |
| 17. | acidofilné mlieko | 0403 | B | téglik 230 ml |
| 18. | acidofilné mlieko | 0403 | B | téglik 250 g |
| 19. | jogurt biely | 0403 | B | téglik 125 g |
| 20. | jogurt biely | 0403 | B | téglik 135 g |
| 21. | jogurt biely | 0403 | B | téglik 145 g |
| 22. | jogurt biely | 0403 | B | téglik 150 g |
| 23. | jogurt biely | 0403 | B | sklenený pohár 200 g |
| 24. | jogurt biely nízkotučný | 0403 | B | téglik 150 g |
| 25. | bifidový jogurt biely | 0403 | B | téglik 140 g |
| 26. | bifidový jogurt biely | 0403 | B | sklenený pohár 115 g |
| 27. | jogurt biely bezlaktózový | 0403 | B | téglik 145 g |
| 28. | jogurt biely bezlaktózový s alternatívnou kultúrou | 0403 | B | téglik 150 g |
| 29. | jogurt biely bezlaktózový | 0403 | B | sklenený pohár 200 g |
| 30. | bifidový jogurt biely bezlaktózový | 0403 | B | sklenený pohár 115 g |
| 31. | jogurtový nápoj neochutený | 0403 | B | kartón/vrecko/ fľaša 0,5 l |
| 32. | tvaroh hrudkovitý | 0406 | B | fólia 200 g |
| 33. | tvaroh hrudkovitý | 0406 | B | téglik, fólia 250 g |
| 34. | tvaroh termizovaný | 0406 | B | téglik 250 g |
| 35. | tvaroh jemný hrudkovitý bezlaktózový | 0406 | B | téglik 180 g |
| 36. | mäkký čerstvý nízkotučný syr | 0406 | B | téglik 180 g |
| 37. | bezlaktózový polomäkký nezrejúci parený neúdený polotučný syr | 0406 | B | fólia 90 g |
| 38. | polomäkký nezrejúci parený neúdený syr | 0406 | B | fólia 800 – 1 700 g /fólia 20 g, 80 g a 150 g |
| 39. | polotvrdý zrejúci stredne tučný syr 30 % | 0406 | B | fólia 1 000 – 2 800 g |
| 40. | polotvrdý zrejúci plnotučný syr 45 % | 0406 | B | fólia 1 000 – 2 800 g |
| 41. | polotvrdý zrejúci plnotučný syr 45 % | 0406 | B | fólia 400 g |
| 42. | polotvrdý zrejúci plnotučný syr 45 %, plátky | 0406 | B | tácka 100 g |

\*\*) Číselný kód položky alebo podpoložky nomenklatúry tovaru

Oprávnené náklady na ovocie a zeleninu: sú náklady na dodávanie sortimentu ovocia a zeleniny a výrobkov z nich podľa prílohy č. 2 NV č. 200/2019 Z. z.., na poskytovanie ktorých je žiadateľ schválený, pričom musia byť dodržané kritéria:

* ovocné a zeleninové šťavy: 100 % prírodná šťava, bez pridania nepovolených látok podľa čl. 23 ods. 6 nariadenia EP a Rady (EÚ) č. 1308/2013;
* ovocné pyré: 0 % cukru, tuku, solí, umelých sladidiel, bez konzervačných látok a bez pridania nepovolených látok podľa čl. 23 ods. 6 nariadenia EP a Rady (EÚ) č. 1308/2013;
* sušené ovocie: 0 % pridaného cukru, bez pridania konzervačných látok na báze síry (SO2) ako aj bez pridania nepovolených látok podľa čl. 23 ods. 6 nariadenia EP a Rady (EÚ) č. 1308/2013.

Pozn. Nepovolené sú šťavy z koncentrátov a nektárov alebo z citrusového ovocia.

**Čerstvé OZ** musí spĺňať podmienky všeobecnej obchodnej normy alebo špecifickej obchodnej normy kvality produktov v zmysle Hlavy II a prílohy I časti A a B vykonávacieho nariadenia Komisie (EÚ) č. 543/2011. Spracované OZ musí spĺňať podmienky zákona č. 152/1995 Z. z. a požiadavky aktuálnej národnej legislatívy Vyhlášky MPRV SR č. 292/2013 z 16. septembra 2013 o ovocných šťavách a niektorých podobných výrobkoch určených na ľudskú spotrebu (§ 1 a § 2) písm. e) v prípade ovocných štiav a § 2 písm. a), f) a g) vyhlášky Ministerstva pôdohospodárstva a rozvoja vidieka Slovenskej republiky č. 132/2014 Z. z. o spracovanom ovocí a zelenine, jedlých hubách, olejninách, suchých škrupinových plodoch, zemiakoch a výrobkoch z nich.

**Dodané** mliečne výroby a ovocie a zeleninu sú **oprávnené na poskytnutie pomoci ak sú spotrebované v tom istom období**. **Pomoc** môže byť poskytnutá **len na spotrebované objemy z dodávky**.

**Oprávnené náklady na sprievodné vzdelávacie opatrenia sa viažu na:**

* organizovanie ochutnávok mliečnych výrokov/ovocia, zeleniny - náklady na množstvá skonzumovaného mlieka a mliečnych výrobkov/čerstvého a spracovaného ovocia a zeleniny, ktoré boli predmetom ochutnávky (iné občerstvenie nebude považované za oprávnený náklad). Za oprávnené sa považujú náklady na druhy mlieka a mliečnych výrobkov a ovocia, zeleniny a výrobkov z nich ktoré sú v prílohe č. 1 a č 2. NV č. 200/2019 Z. z. v množstve jedna porcia z jedného druhu na žiaka. Výroba edukačných materiálov, metodických pomôcok o získavaní mlieka a výrobe mliečnych výrobkov/o pestovaní a spracovaní ovocia a zeleniny. Edukačné materiály s výživovým tvrdením musia byť garantované rezortom zdravotníctva (Úrad verejného zdravotníctva SR) v prípade potreby aj rezortom školstva.;
* organizovanie exkurzií do chovu hospodárskych zvierat, v ktorom sa produkuje mlieko, alebo podniku v ktorom sa mlieko spracováva/do ovocného sadu, návšteva pestovateľa zeleniny, podniku, v ktorom sa vykonáva spracovanie ovocia a zeleniny/ - náklady spojené s nákupom vstupeniek a prepravou žiakov a učiteľov na miesto konania aktivity, náklady na prepravu iných osôb (rodičov) a vstupenky sú oprávnené, ak počet týchto osôb neprevyšuje 10 % počtu žiakov a učiteľov.

Pozn. Zabezpečenie sprievodcu (pedagogického pracovníka, ktorý sprevádza deti) a odmena pre vlastníka farmy, mliekarne, atď. **nie sú považované za oprávnené náklady.**

* vzdelávacie aktivity súvisiace s cieľmi Školského programu - nákup mlieka a mliečnych výrobkov uvedených v prílohe č. 1 NV č. 200/2019 Z. z. na prípravu jedál z mlieka a mliečnych výrobkov/nákup ovocia a zeleniny a iných potrebných ingrediencií na prípravu jedál z ovocia a zeleniny – ukážky prípravy zdravých jedál. Výroba edukačných materiálov o význame konzumácie mlieka a mliečnych produktov/ovocia a zeleniny s ohľadom na zdravie detí a ich zverejnenie v printových médiách, rádiách a v televízii. Edukačné materiály s výživovým tvrdením musia byť garantované rezortom zdravotníctva (Úrad verejného zdravotníctva SR) v prípade potreby aj rezortom školstva. v prípade materiálov, ktoré sa týkajú poľnohospodárskej tematiky odborníkom na poľnohospodárstvo.

Pozn. Náklady na zabezpečenie odborníka na zdravú výživu **nie sú oprávnené** na pomoc Únie, ak sa financujú z verejných finančných prostriedkov členského štátu. Náklady na odborné semináre pre zamestnancov školstva, pre učiteľov zamerané na podporu konzumácie mlieka a mliečnych výrobkov/ovocia a zeleniny u detí **sú** **oprávnenými** nákladmi, **neoprávnenými** sú však náklady na platy učiteľov, pokiaľ nie sú zabezpečené externou firmou;

* súťaž propagujúca spotrebu mlieka a mliečnych výrobkov/spotrebu ovocia a zeleniny - náklady na drobné odmeny, výhry napr. peračníky, pastelky, samolepky, žonglovacie lopty, pexeso, rozvrhy hodín, kalendáre a lopty

Pozn. Za **neoprávnené** náklady na výhry sa považujú náklady na elektronické zariadenia - mobilné telefóny, tablety, atď.;

* výsadbu a údržbu v priestoroch školy a na pozemku školy - náklady na zakúpenie ovocných stromčekov, kríkov, sadeníc a semien rastlín, ktoré plodia OZ zo zoznamu v prílohe č.2 NV č. 200/2019 Z. z., nástrojov na obrábanie pôdy – motyky, rýle, hrable, zavlažovacie krhly (nástroje ostanú majetkom školy) hnojivá, atď.

Všetky zakúpené materiály v rámci sprievodných vzdelávacích opatrení musia byť použité výhradne na účely Školského programu.

Je nevyhnutné, aby sa v rámci **komunikačných prostriedkov ako aj vo vzdelávacích materiáloch a v nástrojoch použitých v rámci sprievodných vzdelávacích opatrení zobrazovala európska vlajka** a uvádzala sa **zmienka o  „Školskom programe“**, a ak sa to nevylučuje vzhľadom na veľkosť materiálov a predmetov, **aj zmienka o finančnej podpore Únie. Odkazy na finančný príspevok Únie sú viditeľné aspoň v takej miere ako odkazy na príspevky iných súkromných alebo verejných subjektov, ktoré podporujú Školský program v danom členskom štáte.**

V prípade realizácie sprievodných vzdelávacích aktivít Školského programu je schválený žiadateľ **povinný oznámiť platobnej agentúre najmenej 3 pracovné dni pred začatím realizácie týchto činností dátum, miesto a čas ich vykonania** z dôvodu, zabezpečenia výkonu kontroly na mieste počas realizácie tejto činnosti, v opačnom prípade nebude takýto náklad uznaný za oprávnený.

Mimo vyššie uvedených oprávnených nákladov na iné ako oprávnené náklady nevzniká žiadateľovi nárok na poskytnutie finančnej pomoci v rámci Školského programu.

# Povinné oznamovanie

Schválený žiadateľ je povinný:

* oznámiť **všetky zmeny** údajov uvedených v žiadosti platobnej agentúre do 5 kalendárnych dní odo dňa zmeny.
* písomne oznámiť platobnej agentúre v zmysle § 6 ods. 1 a) a b) NV č. 200/2019 Z. z.:
* **začatie vykonávania činností** podľa § 1 písm. c) NV č. 200/2019 Z. z. **najmenej tri pracovné dni** pred začatím ich vykonávania;
* **ukončenie vykonávania činností** podľa § 1 NV č. 200/2019 Z. z. **do piatich dní** od ukončenia ich vykonávania.

# Záznamy a ich uchovanie

Žiadateľ má povinnosť riadne viesť účtovné knihy a záznamy potrebné na poskytnutie dôkazu nároku na pomoc. Žiadateľ je povinný uchovávať záznamy a doklady súvisiace so Školským programom v súlade so zákonom č. 431/2002 Z. z..

# Kontroly

Administratívne kontroly a kontroly na mieste súvisiace so schválením žiadosti, dodržiavania podmienok schválenia žiadosti sa vykonávajú v zmysle vykonávacieho nariadenia Komisie (EÚ) 2017/39, delegovaného nariadenia Komisie (EÚ) 2017/40 a  NV č. 200/2019 Z. z..

Prípadnú kontrolu na mieste pred schválením žiadosti vykonávajú kontrolóri platobnej agentúry na základe požiadavky na vykonanie kontroly na mieste. Cieľom kontroly je overiť súlad poskytnutých údajov so skutkovým stavom a plnenie požiadaviek podľa právne záväzných aktov EÚ a národnej legislatívy. V prípade, ak budú zistené nedostatky, platobná agentúra vyzve žiadateľa na odstránenie týchto nedostatkov v stanovenom termíne. Ak ani po stanovenom termíne nebudú odstránené zistené nedostatky, platobná agentúra rozhodne o neschválení žiadosti.

Dodržiavanie podmienok schválenej žiadosti sa pravidelne kontroluje. **Ak** platobná agentúra zistí, že **schválený žiadateľ v priebehu školského roka opakovane porušil stanovené podmienky**, **schválenie mu môže byť v zmysle čl. 7 delegovaného nariadenia Komisie (EÚ) 2017/40** v závislosti od závažnosti porušenia **odobraté**. Na prípady vyššej moci (vyššou mocou sa rozumie každá nepredvídateľná alebo výnimočná situácia alebo udalosť, ktorá nezávisí od vôle zmluvných strán, nie je zavinená chybou alebo nedbalosťou z ich strany alebo zo strany subdodávateľa, bráni jednej zo zmluvných strán v plnení jedného alebo viacerých zmluvných záväzkov a nedala sa napriek všetkému možnému úsiliu prekonať alebo zamedziť) sa pozastavenie alebo odobratie schválenia neuplatňuje. Hore uvedené skutočnosti alebo akékoľvek iné prekážky zo strany zúčastnených organizácií je žiadateľ povinný bezodkladne písomne oznámiť platobnej agentúre.

# Kontakt

###### Pôdohospodárska platobná agentúra

Sekcia organizácie trhu a štátnej pomoci

Odbor poľnohospodárskych komodít

Hraničná 12

815 26 Bratislava

* Školský program – mlieko a mliečne výrobky:

|  |  |
| --- | --- |
|  | skolskemlieko@apa.sk |

* Školský program – ovocie a zelenina:

|  |  |
| --- | --- |
|  | skolskeovocie@apa.sk |

#  Prílohy

Príloha č. 1A Žiadosť o schválenie poskytovania pomoci na zabezpečovanie činností v Školskom programe – časť A (ovocie, zelenina a výrobky z nich)

Príloha č. 1B Žiadosť o schválenie poskytovania pomoci na zabezpečovanie činností v Školskom programe – časť B (mlieko a mliečne výrobky)

Príloha č. 2A Žiadosť o zmenu alebo o doplnenie schválenia na zabezpečovanie činností v Školskom programe – časť A (ovocie, zelenina a výrobky z nich)

Príloha č. 2B Žiadosť o zmenu alebo o doplnenie schválenia na zabezpečovanie činností v Školskom programe – časť B (mlieko a mliečne výrobky)